Helt konge, Elizabeth!
Hele æren kan selvsagt ikke vesle George, som snart blir to år, ta. Han må dele litt med sine foreldre. Ikke minst sin mor, som ukentlig er å finne på forsidene av de største britiske avisene. Hertuginne Kate trenger ikke gjøre mer enn å vise seg på planlagte, offentlige tilstelninger. Avisene, ikke bare tabloidene, mener et bilde av henne er så salgsutløsende at det må på førstesiden. Det sier også en del om hennes, og dermed kongefamiliens, popularitet. Mye av æren skal selvsagt også dronning Elizabeth ha selv. Mens landet, og verden, har gått gjennom enorme forandringer, har hun vært urokkelig dedikert til pliktene og tradisjonene som følger med rollen som statsoverhode. Det var ikke forventet at vesle Elizabeth skulle bli dronning da hun var liten. Hennes onkel Edward var kronprins, og hun selv var nummer tre i arverekken og en eventuell prins ville kommet foran henne. Men Edward måtte abdisere da han ville gifte seg med en fraskilt kvinne, som var uhørt i 1936. Faren hennes, som overtok tronen, fikk ingen sønn før han døde 6. februar 1952. Siden den gang har dronningen regjert. Det er så lenge at hun 9. september 2015 overtar tronen som den lengstregjerende monarken i Storbritannias historie. Frem til nå har bare hennes tippoldemor dronning Victoria regjert lenger. Men det betyr ikke at dronningen er utdatert. I 1976 var hun en av de første i verden som sendte en e-post, og etter sigende er hun som 88-åring fortsatt godt oppdatert på – og mestrer – moderne teknologi. Hun synes likevel det er rart når folk tar en selfie med henne i bakgrunnen. Etter flere nedturer og mye kritikk på 90-tallet, snakker man om et skille for det britiske kongehuset etter Dianas død. Mens nasjonen sørget fikk kongefamilien krass kritikk for sine kjølige og reserverte reaksjoner. Dronningen tok selvkritikk, og har siden tatt grep for å modernisere kongehuset. Og her får hun hjelpen hun trenger fra hertugparet William og Kate, for ikke å snakke om vesle George. Den unge familien på tre, som snart blir fire, viser småbarnsidyllen slik den ellers bare skinner på Instagram eller Facebook. Blide, vakre, unge foreldre med en glad, nysgjerrig liten pjokk har gitt britene mer eierskap til kongefamilien. De føles mer som dem selv. Etter turen til Australia og New Zealand tidligere i år fikk ettåringen tilnavnet «republikanernes banemann» fordi han sjarmerte alle i senk «down under». Han la bak seg et Australia med den laveste oppslutningen om en endring til republikk på 20 år. Og kongehuset vet å spille på vesle George. Det var nemlig lagt opp til flere stopp for å vise fram George, blant annet i dyrehagen i Sydney. Samtidig har Will og Kate vært klare på at de vil være moderne foreldre og ta sine egne valg på vegne av sønnen. George har riktignok en barnepike, men er involvert på en helt annen måte enn dronningen var med prins Charles. Mer indirekte har også George hjulpet andre deler av kongehuset. Selv urokråka prins Harry får nå oppmerksomhet som onkel, fordi pressen gjerne vil kunne skrive om ettåringen. Nå skrives det til og med om at Williams lillebror vil slå seg til ro, gifte seg og få barn selv. Alle de eldre medlemmene av den kongelige familien blir stadig knyttet til prins George i mediene. Han bidrar sånn sett til å minke avstanden mellom folket og andre deler av kongehuset. Blant annet har Charles fått flere gaver med til den vesle prinsen, som igjen medfører skriverier i gode ordelag. I mai i år fikk han for eksempel en liten lærjakke til sitt barnebarn da han besøkte Canada. Charles har også snakket om hvordan det å bli bestefar har gitt ham et enda skarpere fokus på verdens miljøproblemer. Oppmerksomheten for bestefarsrollen er velkommen for prins Charles, som gjentatte ganger har blitt stilt i dårlig lys. Så sent som i 2012 ville et flertall av de spurte i en undersøkelse for The Guardian at prins William skulle overta som konge når dronningen dør. Det skal selvsagt mer til for at det skjer, og scenarioet er usannsynlig. Men like usannsynlig er det at Storbritannia blir republikk med det første.
I 2015 har dronning Elizabeth II regjert rekordlenge. Men hun kan takke en ettåring for at monarkiet står sterkere enn på mange år.